  Наталья Тетерина Удмуртиысь сюрес ӵектосъёсъя координатор Михаил Хренов верамъя, элькунысь гурт сюресъёсты тупатъянэз шуркынмонозь йылпумъялозы. Кызьы шуизы «Кышкыттэмлыко но ӟечлыко сюресъёс» проектлэн улосвыл офисаз, чаклам дырлэсь бере кылё со сюрес люкетъёс, кудъёссэ «Гурт интывылъёсты ялан азинтон» федерал программая выльдо. Кылсярысь, Пислэг – Киров улосвылэн гож сюрес вылын вӧлдэм шобретлэн вылӥ сӥезлэн зӧкталаез куронъёслы уг тупа. Соин валче подрядчикез штраф тырытозы. Шараям шекъёсты сюресчиос 4 нунал ӵоже тупатыны кулэ. Удмурт Караул – Дьӧбо сюресэз выльдыны из пыры дырыз дыръя ӧз вуттэ, соин ик ужасьёс бере кылё. Подрядчиклэн кылъёсызъя, та дыре векчиятэм изэз ваись компаниез воштӥзы, ужъёс объектын 2-тӥ коньывуонысен азьланьтӥськозы. Пусъём, та сюрес люкетэз выльдон 2018-тӥ арын чакламын ӧй вал. Ужъёсты торгъёсын коньдонэз (52 миллион манет) шыръямен валче кутскизы. Удмуртиын сюресъёсты тупатонын нырысьсэ музъемез юнматон амал кутӥське. Сое эскеро Якшур-Бӧдья – Красногорск сюрес вылын, кудӥз дэри дыръя ветлонтэм 62 сюресъёс пӧлы пыре.  Элькунысь Сюрес возёсъя министерство та объектын ужъёслы нимысьтыз саклык висъя. Бадӟым шугъяськонъёс ӧвӧл, нош бере кылёнзэс сюресчиос 5-тӥ коньывуонозь сутыны чаклало. Музъемез юнматон бере та люкетэ асфальт вӧлдозы. Тодэ вайытом, Удмуртиын «Гурт интывылъёсты ялан азинтон» федерал программая тупатъям нырысетӥзэ сюресэз вуттӥзы ни. Тегъёс: Авто Удмуртия сюресъёс гуртсюресъёс  